Poliisi otti epäillyt kiinni, kun rikosepäilyjen laajuus alkoi selvitä.

Nuoria miehiä syytetään satojen kissojen lahtaamisesta pienoiskiväärillä. Kuvituskuva. EPA/AOP

Syyttäjä vaatii Pohjanmaan käräjäoikeudessa kolmelle nuorelle miehelle ehdollisia vankeusrangaistuksia yhteensä kahdeksasta erilaisesta laittomaan metsästykseen liittyvästä rikoksesta Uusikaarlepyyssä vuosina 2016–2017.

Syytteissä on kyse muun muassa törkeästä metsästysrikoksesta, luonnonsuojelurikoksesta, eläinsuojelurikoksesta ja ampuma-aserikoksesta. Nuoret miehet ottivat isänsä pienoiskiväärin ja kävivät muun muassa paikallisella tarha-alueella ampumassa kissoja.

Ensimmäistä vastaajaa syytetään yhteensä noin 200 kissan ampumisesta. Nuori mies on esitutkinnassa tunnustanut ampuneensa kissat ja käyneensä tarha-alueella noin 10 kertaa vuonna 2016. Mies ampui eläimiä istuessaan autossa ja käytti apunaan taskulamppua.

Toisessa syytteessä toista ja kolmatta vastaajaa syytetään peräti 600 kissan ampumisesta vuosina 2016–2017. Syyttäjän mukaan ammuskelu tapahtui jälleen tarha-alueella, ja tekijät ampuivat kissoja niin ikään autosta. Yksi jutun syytetyistä oli tapahtuma-aikaan alle 18-vuotias.

Myös nämä vastaajat ovat myöntäneet poliisikuulustelussa ampuneensa satoja eläimiä.

Vaikuttanut riistaeläinkantaan?

Kahta miehistä syytetään myös muiden eläinten ampumisesta. Syyttäjän mukaan he ampuivat autosta käsin rusakkoja ja kaksi metsäkaurista. Pienoiskivääri ei täytä yleisiä vaatimuksia riistaeläinten ampumisessa käytettävistä luotiaseista, syyttäjä jatkaa haastehakemuksessa.

Muita nuorten miesten väitetysti ampumia eläimiä olivat kolme valkohäntäpeuraa ja kettu. Oikeuteen on pyydetty todistajaksi asiantuntija, joka kertoo tekojen vaikutuksista paikalliseen riistaeläinkantaan.

Ainakin yhdessä tapauksessa ammuttu kissa jäi eloon, minkä vuoksi yhtä miestä syytetään eläinsuojelurikoksesta.

Syytetyt ovat poliisikuulustelussa myöntäneet toimineensa suurelta osin, kuten syyttäjä väittää. Riitaa on lähinnä ammuttujen eläinten määrästä.

Poliisi otti kaksi epäillyistä kiinni vuonna 2017 ja pidätti toisen heistä, kun rikosepäilyt tulivat ilmi. Syyttäjä vaatii koko kolmikolle ehdollisia vankeusrangaistuksia, kovimmillaan 10 kuukautta.

Juttua korjattu kello 16.21: Tekopaikka oli Uusikaarlepyy, ei Pietarsaari, kuten jutussa aluksi mainittiin.